b'\n_START_ARTICLE_\nIvan Kraja\xc4\x8d\n_START_PARAGRAPH_\nIvan Kraja\xc4\x8d (Senj, 1877. - Maribor?, 1945.) je bio hrvatski odvjetnik, ekonomsko financijski pisac, pravnik, politi\xc4\x8dar i planinar iz Senja._NEWLINE_Rodom je iz prastaroj hrvatskoj plemi\xc4\x87koj obitelji Kraja\xc4\x8d, koja se u nekim dokumentima spominje pod imenom Sartor-Sartorius, lat. kroja\xc4\x8d. Potomak je Ladislava Kraja\xc4\x8da saborskog zastupnika 1883. godine, senjskog gradona\xc4\x8delnika i po\xc4\x8dasnog gr\xc4\x8dkog konzula u Primorju, osniva\xc4\x8da Prvoga hrvatskoga parobrodarskog dru\xc5\xa1tva u Senju i predsjednika Jadranske plovidbe. Sin je uglednog senjskog trgovca Franje Kraja\xc4\x8da. Ivanova mati je bila iz hrvatske plemenita\xc5\xa1ke obitelji Vranyczani-Dobrinovi\xc4\x87.\n_START_SECTION_\n\xc5\xbdivotopis\n_START_PARAGRAPH_\nPoha\xc4\x91ao je u Zagrebu Klasi\xc4\x8dnu gimnaziju koju je zavr\xc5\xa1io 1896. godine._NEWLINE_Radio je u Jastrebarskom i Zagrebu kao odvjetnik. Bio je \xc4\x8dlan HSS-a._NEWLINE_Od 1908. bio je \xc4\x8dlanom Hrvatskog planinarskog dru\xc5\xa1tva._NEWLINE_U Kraljevini SHS bio je \xc5\xa1estim preddsjednikom Hrvatskog planinarskog saveza. Mandat mu je tekao od 1921. do 1925. godine. Nakon toga postao je ministrom trgovine i industrije u vladinu sastavu iz 1925. godine. Za njegova mandata najvi\xc5\xa1e je pridonio akciji kojom u 1928. Plitvice i \xc5\xa0tirova\xc4\x8da progla\xc5\xa1ene prvim nacionalnim parkovima u Hrvatskoj._NEWLINE_Mnogo je pridonio reformiranju i osuvremenjenju hrvatskog planinarstva. Planinarstvu je pridavao kulturnu crtu. Hrvatske planinare usmjeravao je prema Dinarskom gorju i druge ju\xc5\xbene hrvatske planine, osobito Velebit, a broj \xc4\x8dlanova HPD-a omasovio se s 800 na gotovo 8000 \xc4\x8dlanova._NEWLINE_Zasluga je Ivana Kraja\xc4\x8da \xc5\xa1to je njegov veliki prijatelj ing. Ante Premu\xc5\xbei\xc4\x87 na Velebitu uspio trasirati turisti\xc4\x8dki put. Oboje su bili veliki ljubitelji Velebita kojeg su zajedno godinama istra\xc5\xbeivali. Sam Kraja\xc4\x8d je pionirom istra\xc5\xbeivanja velebitskih pe\xc4\x87ina, pa je tako zaslu\xc5\xbenikom hrvatske speleologije. Kraja\xc4\x8deva je zasluga \xc5\xa1to je istra\xc5\xbeena ju\xc5\xbenovelebitska jama Vrtlina . S prijateljem Premu\xc5\xbei\xc4\x87em ispitao je pe\xc4\x87inu Varnja\xc4\x8du u Ro\xc5\xbeanskim kukovima. Pored Premu\xc5\xbei\xc4\x87eve staze, njihovi zajedni\xc4\x8dki projekti koje su ostvarili su Rossijevo skloni\xc5\xa1te, tiskanje vodi\xc4\x8da za po Velebitu te ku\xc4\x87a na Zavi\xc5\xbeanu._NEWLINE_Na sjevernom Velebitu Kraja\xc4\x8du u \xc4\x8dast zove se skupina kukova. Kraja\xc4\x8dev kuk jedan je od najistaknutijih Ro\xc5\xbeanskih kukova (1690 m). 1927. godine Kraja\xc4\x8d je dao sagraditi planinarsku ku\xc4\x87u na Zavi\xc5\xbeanu. Na Zavi\xc5\xbeanu, na ju\xc5\xbenom obronku vrha Vu\xc4\x8djaka nalazi se planinarski dom Zavi\xc5\xbean koji je sagra\xc4\x91en na temeljima planinarske ku\xc4\x87e koja je nosila Kraja\xc4\x8devo ime. Otvorena je 1927. godine. Kraja\xc4\x8devim ju je imenom nazvao \xc4\x8delnik Hrvatskog planinarskog dru\xc5\xa1tva Josip Pasari\xc4\x87. Uni\xc5\xa1tena je za vrijeme rata. 1953. je sagra\xc4\x91en dana\xc5\xa1nji dom. Ku\xc4\x87a je stalno otvorena, jer u njoj boravi planinar-meteorolog. Kraja\xc4\x8d je Josipu Pasari\xc4\x87u zauzvrat nazvao jedan kuk u Ro\xc5\xbeanskim kukovima, Pasari\xc4\x87ev kuk, a druga dva je nazvao po Anti Premu\xc5\xbei\xc4\x87u (Premu\xc5\xbei\xc4\x87ev toranj) i Poljaku. 1930. je sam po sebi nazvao jedan kuk. _NEWLINE_Pisao je za list Hrvatski planinar u kojem je objavio mno\xc5\xa1tvo \xc4\x8dlanaka (Bara\xc4\x8deve \xc5\xa1pilje kod Rakovice; Vrtlina, nova ogromna spilja na Velebitu, Spilje na Plitvi\xc4\x8dkim Jezerima)._NEWLINE_Od 1942. do 1945. pisao je za kulturno-politi\xc4\x8dki tjednik Spremnost iz Zagreba. Pisao je geopoliti\xc4\x8dke \xc4\x8dlanke. Naslovi \xc4\x8dlanaka bili su: Kulturna sposobnost Hrvata; Balkan, Hrvati i susjedi; Kulturna specifi\xc4\x8dnost Hrvata; Istra s Gori\xc4\x8dkom krajinom; Jadran, Sredozemlje i Europa; Kulturni individualizam Hrvata; Boka Kotorska. Suvremena geopoliti\xc4\x8dka razmatranja; Na\xc5\xa1e kulturno stvaranje i suradnja; Asimilatorska snaga Hrvatske; Bit i opravdavanje hrvatskog planinarstva; Pitanje Sand\xc5\xbeaka. Tvrdio je da je granica Balkana na Dunavu, a ne na Kupi._NEWLINE_Zadnjih su dana rata mnogi ljudi bje\xc5\xbeali iz Zagreba zbog straha od partizanskih pokolja o kojima se ve\xc4\x87 bio pronio glas. \xc5\xbdelili su se skloniti negdje na zapadu. Taj je izbjegli\xc4\x8dki val u Sloveniji bio na vrhuncu 7. i 8. svibnja 1945. godine. Kraja\xc4\x8d je nestao na tom putu izme\xc4\x91u Zagreba i Bleiburga. Ostalo je pitanje kada je i kako Kraja\xc4\x8d napustio Zagreb, kamo se zaputio te gdje je, kad i kako njegov \xc5\xbeivot zavr\xc5\xa1io. Zavr\xc5\xa1io je na Kri\xc5\xbenom putu i skon\xc4\x8dao kao nepo\xc4\x87udan HSS-ovac.'